Monsinjor Gabrić nagovorio je ženu da mu daruje vrijedno zemljište na Plitvičkim jezerima. Obećao joj je da će tamo sagraditi crkvu. Kad se dokopao zemljišta, sagradio je apartmane.

Monsinjor Mijo Gabrić, donedavni prvi čovjek Zbora prebendara i prvi financijaš Kaptola, priznao je da je svojim poslovnim pothvatima oštetio crkvu za 50 milijuna eura. No čini se da je u svojim osobnim pothvatima bio itekako sposoban.

Kako je objavilo na Facebooku Društvo za očuvanje Plitvičkih jezera, Gabrić je jedan od moćnijih investitora na području NP Plitvičkih jezera. Dio apartmana zbog kojih najpoznatiji hrvatski nacionalni park propada, upravo je sagradio ovaj pokajnik.

PLITVICE SE ZBOG PROFITA PRETVARAJU U MOČVARU? ‘Voda je zagađena fekalijama, deterdžentima i umjetnim gnojivom’

NAJVEĆEM HRVATSKOM NACIONALNOM BLAGU PRIJETI DEVASTACIJA: ‘Juga je bar to znala čuvati, vikendice su rušili generalima JNA’

Proširio se i na državno zemljište

Iz vlasničkog lista, koji je dostupan na stranicama e-pravosuđe, vidljivo je da je Mijo Gabrić dobio imanje od izvjesne Danice Lončar temeljem ugovora o doživotnom održavanju iz 1997. i aneksom iz 2000. godine. Tako je Gabrić naslijedio 1,5 hektara zemlje s nekoliko kučišća. Mještani kažu kako su vjerovali da je vlasnica imanje ostavila crkvi u vjeri da će Rastovača dobiti sakralni objekt, no Gabrić gradi nekoliko većih apartmanskih objekata. Jedino što razlikuje Gabrićev objekt od ostalih objekata je minijaturni zvonik i križ. Pritom, ne gradi na zemljištu čestice 723/7 k.o. koje je dobio nego je glavnina objekta sagrađena već na čestici 179/2 k.o. Plitvička jezera koja je u vlasništvu Republike Hrvatske, navode iz Društva.

“Gabrić, umjesto da bude duhovni pastir na dobrobit lokalnog stanovništva, sudjeluje u divljačkoj apartmanizaciji Nacionalnog parka Plitivčka jezera i dijelit će suodgovornost za sve posljedice koje će proizaći iz sustavne devastacije”, optužuje Društvo.

Obećao joj je da će se graditi crkva

“Danica je tvrdila da joj je Mijo Gabrić rekao da će na njezinu imanju biti sagrađena crkva. Nakon obnove u selu je postavljen i kamen temeljac blagoslovljen na Trsatu, no od crkve ništa. To se odmah i iznajmljivalo, a u jednoj dolje prostoriji održavala se misa. Mijo ni s kim ne komunicira u selu, a s jednim susjedom je vodio spor zbog zemlje”, rekla je za 24sata jedna mještanka Rastovače.

Mještanka kaže kako je odmah bilo jasno da od izgradnje crkve neće biti ništa.

“Kome i čemu bi se gradila kad oni imaju i crkvu i groblje u Drežniku, a u naselju je živjelo tek nekoliko mještana, a na mise je odlazilo tek nekoliko bakica. Od crkve je to odmah preraslo u sobe. Goste se primalo s ceste, znam da su ljudi na kraju sela odjavili sobe, jer nisu imali gostiju. Taj kamen je stavljen samo da se “babi” ugodi, a oni koji su išli na mise u tu prostoriju u kojoj se nalazio stol i križ pričali su “mi dolje držimo misu, a ovi odozgo pišaju po nama”, misleći na goste. No nisu niti te mise dugo trajale. Nitko nije bio zadovoljan takvom situacijom, ljudi ovdje žive od turizma, a s njim se moraju otimati za goste”, ispričala je ogorčena žena za 24sata.

Crkveni tajkun ima mnogo više…

Gabrićevo imanje na Plitvicama sada je u sklopu Exportdrvo projekti, iste tvrtke koja je preuzela propali Cascade centar Centar je propao još 2011. godine zbog dugova većinskog vlasnika tvrtke Illuminatio. Prodan je tek iz 15. pokušaja javne dražbe za 22 milijuna kuna 2014. Pretpostavlja se da je kompleksna vlasnička struktura glavni razlog zašto se kupca tražilo čak tri godine – investitor je bila tvrtka Molteh, generala Vladimira Zagorca, građen je na crkvenom zemljištu, koja je investitoru dala pravo građenja na 99 godina, a većinski vlasnik tvrtka Illuminatio.

Gabrić stvarni vlasnik Centra?

Na kraju, centar površine veće od 16.000 četvornih metara završio je u vlasništvu Exportdrvo projekata. Osim apartmana na Plitivicama i centra (koji je u međuvreme pretvoren u hotel Academianu), u sklopu Exportdrvo projekta je i mjenjačnice u centru Hvara preko tvrtke Galebova suza koja je također dio Exportdrvo projekata. U vrijeme kada je Eksportdrvo preuzeo Centar Gabrić je negirao da su u biti on ili Crkva kupili trgovački centar. Kao vlasnik se vodio izvjesni Tomislav Marinov. On se vodi kao vlasnik ili direktor niza tvrtki, među ostalim, primjerice direktor je tvrtke Museum Antemurale kojoj je vlasnik upravo Gabrić. Tajnik Zbora prebendara Zvonimir Kurečić u svom pismu kardinalu Josipu Bozaniću, koje je objavio Nacional, kaže da je utvrdio da svim tvrtkama koje se vode na Marinova zapravo upravlja Gabrić.

Tko je Mijo Gabrić?

Kako smo već pisali, njegov prvi proboj u medije dogodio se šezdesetih godina i to ne zbog crkve, iako je već tada bio bogoslov, već zbog glazbe. Točnije, zbog rock’n’rolla. Mladi Mijo Gabrić bio je bubnjar u grupi Žeteoci koja je pak bila prvi vjerski glazbeni sastav na našim prostorima. Nakon zaređenja, Gabrić je počeo raditi u Glasu Koncila te je bio prvi novinar koji je 1981. godine stigao u Međugorje nakon što je stigla vijest o ukazanju Gospe.

Prevario Majku Terezu za cipele

Postoji i priča prema kojoj je, kad je kao urednik Glasa Koncila primio Majku Terezu u Zagrebu, nagovorio da za predstojeću dodjelu Nobelove nagrade za mir obuje novu obuću te da je njezine stare, izlizane cipele spremio te kasnije izložio u kapelici sv. Dizme u zagrebačkoj Novoj Vesi, piše Novi list. Poznat je i bio neobičnim kaptolskim incijativama, poput restorana u tornju zagrebačke katedrale i skupljanja plastičnih boca za obnovu iste, a ujedno je bio i pokretač popularnog blagoslova kućnih ljubimaca.